Uit die grond en gesond | Netwerk24
Deur Karla Janse van Vuuren 22 Julie 2018 00:00
‘Almal is deesdae bewus dat ons liggame daagliks gebombardeer word met chemikalieë en dit het daartoe gelei dat die natuurlike-velsorg-bedryf die laaste paar jaar buitengewoon gegroei het. Verbruikers is op soek na minder ingrypende oplossings vir ’n vel wat natuurlik en gesond is,” sê Carol-Ann King van Katavi, ’n reeks velsorgprodukte met hul wortels diep in Afrika.
Agter die beste natuurlike velsorgprodukte is daar behoorlike wetenskap.
Dié produkte word gemaak van die sogenaamde “vyf supervrugte” van Afrika – dié van die worsboom, kremetart, maroela, manketti en moringa – en word gerugsteun deur meer as 27 jaar se navorsing.
“Daar is ’n perfekte balans tussen die natuur en wetenskap. Een van die stigters, Janine Halsted, se pa, Jimmy, was ’n kosmetiese wetenskaplike in Zimbabwe en het vir Janine ’n kosmetiese produk van worsboomvrug gemaak toe sy as tiener met haar vel gesukkel het. Dit het haar vel soveel laat verbeter dat dit die begin was van ’n hele reeks teenverouderingsprodukte,” vertel Carol-Ann.
SKOON., nog ’n trots Suid-Afrikaanse velsorgreeks, is die geesteskind van Stella Ciolli, ’n ingenieur van Kaapstad.
“Die essensie van ons produk is deursigtig en suiwer, en dit word geformuleer met ’n skoon gewete. Dit is ’n velsorgreeks wat goed is vir jou vel en die bestaan van alle lewende dinge respekteer,” verduidelik Emma du Plessis, een van die mede-eienaars van SKOON.
“Sommige natuurlike en organiese produkte gee nie genoeg aandag aan die wetenskap wat in die bedryf beoefen word nie. Natuurlik en organies moenie wetenskaploos beteken nie,” voeg sy by.
Nog ’n Suid-Afrikaanse reeks met ’n sterk fokus op wetenskap is Esse (“om te wees” in Latyn) wat deur Trevor Steyn begin is. Hy het ’n meestersgraad in organiese wetenskap en sedert 2009 het Esse ’n groot fokus op die gebruik van probiotika en hoe dit optimale velgesondheid bevorder.
By Emilie Dumas se velsorgkliniek Nine Aesthetics in Norwood word Esse eksklusief gebruik. “Esse-produkte is ook baie gewild in Europa, veral Denemarke en Duitsland, waarskynlik omdat Europeërs baie gefokus is op natuurlike produkte. Ek dink hierdie soort produkte gaan al hoe gewilder raak in Suid-Afrika omdat mense begin besef dat nie-natuurlike produkte die beskermende funksie of eerste laag van jou vel kan beskadig. Die probiotika in Esse versterk egter daardie laag en jou vel is meer bevogtig en sterker van binne na buite,” sê sy.
Daar is ook internasionale velsorgreekse tans in Suid-Afrika beskikbaar, soos RVB Skinlab van Italië se natuurlike reeks, en Cowshed van Brittanje, wie se baba-velsorgprodukte veral die moeite werd is om te probeer.
Meer oor: Velsorg | Groen